ПРЕДЛОГ ЗАКОНА

О ИЗМЕНАМА ЗАКОНА О ОСИГУРАЊУ ДЕПОЗИТА

Члан 1.

У Закону о осигурању депозита („Службени гласник РС”, бр. 14/15, 51/17 и 73/19), у

члану 6. став 3. тачка 3) мења се и гласи:

„3) финансирање трошкова управљања средствима фонда за осигурање депозита и покривање оперативних трошкова Агенције до износа утврђеног законом којим се уређује Агенција;”.

Тачка 5) мења се и гласи:

„5)финансирање улагања Агенције у основна средства и нематеријалну имовину у пуном износу утврђених улагања.”

Члан 2.

Члан 7. мења се и гласи:

„Члан 7.

Агенција је дужна да средства фонда за осигурање депозита држи на посебним депозитним рачунима отвореним код Народне банке Србије.

Динарска и девизна средства из става 1. овог члана Агенција улаже у дужничке хартије од вредности које издају Република Србија, Народна банка Србије, аутономна покрајина или јединице локалне самоуправе у Републици Србији.

На основу одлуке Управног одбора Агенције и уговора закљученог са Агенцијом, и по налогу Агенције, Народна банка Србије, у своје име, а за рачун Агенције, девизна средства фонда за осигурање депозита може улагати и у стране хартије од вредности или их полаже као депозит код страних банака, у складу са политиком управљања девизним резервама.

Средства фонда за осигурање депозита улажу се на начин којим се умањује ризик, одржава ликвидност овог фонда и остварују одговарајући приходи.”

Члан 3.

У члану 12. став 7. тач. 1) и 2) мењају се и гласе:

„1) стварно утврђених оперативних трошкова Агенције до нивоа средстава издвојених из фонда за покриће оперативних трошкова у претходној календарској години;

2) улагања Агенције у основна средства и нематеријалну имовину;”.

Члан 4.

Овај закон ступа на снагу осмог дана од дана објављивања у „Службеном гласнику Републике Србије”.